b'\n_START_ARTICLE_\nGibraltarin jalkapallomaajoukkue\n_START_SECTION_\nHistoria\n_START_PARAGRAPH_\nGibraltarin kansainv\xc3\xa4lisen jalkapallon historia alkoi huhtikuussa 1923, kun se matkusti Espanjaan pelaamaan Sevillaa vastaan yst\xc3\xa4vyysottelua. Joukkueet pelasivat kaksi ottelua, joista Gibraltar h\xc3\xa4visi molemmat. Gibraltarin joukkue pelasi vuonna 1949 2\xe2\x80\x932-tasapelin Real Madridia vastaan._NEWLINE_Ensimm\xc3\xa4inen kilpailu johon joukkue osallistui, oli Island Games vuonna 1993. Gibraltar h\xc3\xa4visi kaikki ottelunsa, tehden vain yhden maalin, ja j\xc3\xa4i viimeiselle sijalle lohkossaan. Vuonna 1995 is\xc3\xa4nn\xc3\xb6imiss\xc3\xa4\xc3\xa4n Island Gamesissa joukkue menestyi paremmin, vaikka se h\xc3\xa4visikin ensimm\xc3\xa4isen ottelunsa Gr\xc3\xb6nlantia vastaan. Ensimm\xc3\xa4isen voittonsa joukkue otti Mansaaria vastaan. Toisen voittonsa se otti Angleseyta vastaan, ja eteni lohkosta v\xc3\xa4lieriin. Siell\xc3\xa4 Gibraltar voitti Jerseyn 1\xe2\x80\x930, ja p\xc3\xa4\xc3\xa4si loppuotteluun, jossa se h\xc3\xa4visi samoin numeroin Mansaarille._NEWLINE_Vuoden 1997 Island Gamesissa Gibraltar voitti ja h\xc3\xa4visi kaksi ottelua. Playoff-vaiheessa joukkue h\xc3\xa4visi Shetlandille. My\xc3\xb6s vuonna 1999 joukkue j\xc3\xa4i ilman menestyst\xc3\xa4 sijoituttuaan 11:nneksi. Vuonna 2001 joukkue pelasi hieman paremmin p\xc3\xa4\xc3\xa4sten playoffeihin ja sijoittuen viidenneksi._NEWLINE_Vuonna 2003 Gibraltar saavutti suurinumeroisimman voittonsa koskaan kukistamalla Sarkin 19\xe2\x80\x930. Muut voittonsa joukkue saavutti \xe2\x80\x8b\xe2\x80\x8bGr\xc3\xb6nlantia ja Orkneyta vastaan. Joukkueen loppusijoitus oli kuudes. Vuoden 2005 turnaukseen Gibraltar ei osallistunut._NEWLINE_Vuonna 2006 maajoukkue osallistui FIFI Wild Cupiin, jossa se sijoittui pronssille. Vuonna 2007 Gibraltar voitti Island Gamesissa kultaa ensimm\xc3\xa4ist\xc3\xa4 kertaa voitettuaan loppuottelussa Rodoksen 4\xe2\x80\x930._NEWLINE_Vuonna 2012 Gibraltar voitti ensimm\xc3\xa4ist\xc3\xa4 kertaa j\xc3\xa4rjestetyn International Shield -turnauksen. Turnauksen loppuottelussa se voitti Jerseyn 2\xe2\x80\x931.\n_START_SECTION_\nUEFAn ja FIFAn j\xc3\xa4senyyshakemus\n_START_PARAGRAPH_\nGibraltar on hakenut useasti UEFAn j\xc3\xa4senyytt\xc3\xa4. Hakemukset hyl\xc3\xa4ttiin vuosina 1991 ja 1997. 8. joulukuuta 2006 UEFA nimesi Gibraltarin v\xc3\xa4liaikaiseksi j\xc3\xa4senekseen, koska urheilun kansainv\xc3\xa4linen vetoomustuomioistuin CAS vaati sit\xc3\xa4. Espanjan jalkapalloliitto vastusti jyrk\xc3\xa4sti Gibraltarin hyv\xc3\xa4ksymist\xc3\xa4 j\xc3\xa4seneksi. FIFA puolestaan totesi, ett\xc3\xa4 Gibraltar ei t\xc3\xa4yt\xc3\xa4 FIFAn j\xc3\xa4senvaatimuksia. 26. tammikuuta 2007 Gibraltarin j\xc3\xa4senyys hyl\xc3\xa4ttiin UEFA:n \xc3\xa4\xc3\xa4nestyksess\xc3\xa4, kun se sai vain kolme kannatus\xc3\xa4\xc3\xa4nt\xc3\xa4 52 \xc3\xa4\xc3\xa4nest\xc3\xa4. Espanja vastusti j\xc3\xa4senyytt\xc3\xa4 todeten vet\xc3\xa4ytyv\xc3\xa4ns\xc3\xa4 kaikista kilpailuista, joihin Gibraltar osallistuu mik\xc3\xa4li se hyv\xc3\xa4ksyt\xc3\xa4\xc3\xa4n UEFAn j\xc3\xa4seneksi._NEWLINE_Maaliskuussa 2012 UEFA keskusteli Gibraltarin j\xc3\xa4senyydest\xc3\xa4, ja p\xc3\xa4\xc3\xa4tti antaa sille taloudellista ja kasvatuksellista tukea. Tuen saaminen jatkui vuoteen 2013, jolloin UEFAn j\xc3\xa4senj\xc3\xa4rjest\xc3\xb6t hyv\xc3\xa4ksyiv\xc3\xa4t Gibraltarin j\xc3\xa4seneksi \xc3\xa4\xc3\xa4nestyksess\xc3\xa4\xc3\xa4n._NEWLINE_Ensimm\xc3\xa4isen virallisen maaottelunsa Gibraltar pelasi 19. marraskuuta 2013 Slovakiaa vastaan. Portugalissa pelattu ottelu p\xc3\xa4\xc3\xa4ttyi 0\xe2\x80\x930-tasapeliin.'